བདག་ལ་མཚོན་ན་འགྲུལ་བཞུད་དེའི་སྐབས་ཀྱི་དོན་དག་གལ་ཆེན་གཞན་ཞིག་ནི།བདག་དང་གྲོགས་པོ་སྐོར་ཞིག་གིས་ཚོ་ཆུང་བགྲོ་གླེང་གི་འགོ་མ་བཙུགས་གོང་གི་ཉིན་དེར་རྐང་འགྲུལ་ཐུང་ཐུང་ཞིག་བྱས་པ་དེ་ཡིན།དེ་ཡང་ང་ཚོ་མཚན་སྙན་གྲགས་ལྡན་ཞིང་བྲག་སྐྱིབས་སུ་བཞེངས་པའི་སྟག་ཚང་དགོན་པར་རྐང་ཐང་དུ་སོང་བ་ཡིན།སྟག་ཚང་དགོན་པ་ནི་སྤ་རོའི་གོང་དུ་ཡོད་ཅིང་སྤྱི་ལོའི་དུས་རབས་༨པར་གུ་རུ་རིན་པོ་ཆེས་ས་འདི་རུ་སྟག་མོའི་སྒལ་བར་ཞོན་ཏེ་འཕུར་བའི་རྐྱེན་གྱིས་མཚན་སྙན་རྒྱས་པར་གྲགས།ཕྱི་དྲོ་དེའི་གནས་མཇལ་པའི་གྲས་སུ་བལ་ཡུལ་སྨོན་ཐང་ནས་ཡིན་པའི་བདག་གི་ལོ་མང་གི་སྨན་པ་གྲོགས་པོ་དང་ཀྲུང་གོའི་ནང་གི་ཆེས་ཆེ་བའི་བོད་ཀྱི་གསོ་རིག་གི་སྡེ་ཁག་གི་འགན་འཛིན་གཞོན་པ།ད་དུང་དེ་མིན་གྱི་མཁས་དབང་དང་གྲོགས་པོ་མང་བོ་ཞིག་འདུས་ཡོད།ང་ཚོ་དགོན་པའི་ཕྱོགས་སུ་འཛེགས་པའི་ལམ་བར་ནས་ཐུག་པའི་སྨན་རྩྭ་དང་འབྲུག་ཡུལ་གྱི་ནགས་ཚལ་སྟུག་པོའི་སྐོར།གསོ་རིག་ལག་ལེན་སྐབས་ཀྱི་ཉམས་མྱོང་ལོ་རྒྱུས་གཤིབ་བསྡུར་དང་མ་འོངས་མཉམ་འབྲེལ་ཐོག་དོན་དངོས་གྲོས་བསྡུར་བྱེད་པ་བཅས་ཀྱི་གླེང་མོལ་སྣ་ཚོགས་ཐོས་དུས་བདག་གི་སེམས་པ་སྤྲོ་བས་ཁེངས།ང་ཚོ་དགོན་པའི་ནང་དུ་སླེབས་དུས་ས་བབ་མཐོ་བའི་ཉི་མས་འཇིགས་རུང་གི་སྤྲིན་པར་ལམ་བུ་ཕྱེས་འདུག་ལ།དེ་ནས་མི་འགྱངས་པར་ཆར་བ་བབས་བྱུང་།ང་ཚོ་ལྷ་ཁང་འདྲ་མིན་གྱི་ནང་དུ་འཚང་ཁ་བརྒྱབ་སྟེ་ཤག་སྒྲ་ལྡན་པའི་ཆར་ཞོད་ཀྱི་འོག་ཏུ་ལ་ལུང་ཡུལ་གྲུ་སྣ་ཚོགས་ཀྱི་གུས་ཕྱག་དང་ཁ་བཏགས་ཕུལ།ང་ཚོ་རི་ནས་ཕྱིར་འབབ་གྲབས་བྱེད་དུས་ས་དམར་གྱི་རྐང་ལམ་དེ་ཤུད་སླ་བའི་འདམ་བག་གིས་གཡོགས་འདུག་ཅིང་།དེ་ལྟར་ང་ཚོ་རི་ལས་འབབ་དུས་གཅིག་གི་ལག་པར་གཅིག་གིས་འཐམས་ཏེ་ཕན་ཚུན་ལ་རམ་འདེགས་བྱེད་བཞིན་ཡོང་དགོས་བྱུང་།